### Beslutning

Godkendt.

### Sagsfremstilling

## Resume og sagens baggrund

På Teknik- og Miljøudvalgets møde den 6. januar 2022 blev det besluttet at indkalde ideer og forslag til planlægningen mhp. at udarbejde kommuneplantillæg og lokalplan for en ny blokfabrik og oplagsplads på [adresse] ved [adresse], Svebølle. Indkaldelsen er gennemført, og sagen lægger op til udvalgets stillingtagen til, hvorvidt planarbejdet skal fortsætte.

## Indstillinger

Chefen for Plan, Byg og Miljø indstiller, at planprocessen fortsætter med henblik på at igangsætte udarbejdelse af forslag til kommuneplantillæg og lokalplan med tilhørende screening for miljøvurdering for opførelse af en ny blokfabrik på lokaliteten.

## Behandling

Teknik- og Miljøudvalget.

## Sagsfremstilling

Gammelrand A/S har anmodet Kalundborg Kommune om at igangsætte en planproces, der kan give grundlag for at opføre en ny blokfabrik og oplagsplads på [adresse] Ejendommen ligger i umiddelbar nærhed til den eksisterende fabrik i [adresse], men nord for [adresse].

*Ideer og forslag til planlægningen*

Administrationen har indkaldt ideer og forslag til planlægningen i perioden 31. januar til den 21. februar 2022.

Der er indkommet to høringssvar fra hhv. Vejdirektoratet (bilag 1) og Miljøstyrelsen (bilag 2).

Vejdirektoratet bemærker, at det planlagte areal ligger umiddelbart nord for de tinglyste planlægningsvejbyggelinjer langs [adresse] 3. etape. Vejdirektoratet gør opmærksom på, at det ikke kan udelukkes, at de arealer, der er tiltænkt planlægning for den ny blokfabrik, kan blive omfattet af undersøgelser eller andet som led i opdateringen af VVM-undersøgelsen af Kalundborgmotorvejens 3. etape.

Vejdirektoratets bemærkninger vil indgå i den videre planlægning, men vurderes ikke at have direkte indflydelse på projektet, da arealet således ikke er omfattet de tinglyste vejbyggelinjer.

Miljøstyrelsen bemærker, at dele af det planlagte areal er udlagt som særlige drikkevandsinteresser, værdifuld geologisk område, økologisk forbindelse, naturbeskyttelsesområde og desuden ligger indenfor en radius af et Natura 2000-område. Miljøstyrelsen forventer, at ovennævnte forhold bliver behandlet i den videre planlægning ift. grønt [adresse].

Administrationen har foretaget en administrativ besigtigelse af de naturbeskyttede arealer med henblik på at opdatere naturregistrering. Registreringen har betydning for afgrænsningen af planområdet. Det er konstateret, at der inden for området er arealer - tiltænkt fremtidig oplagsplads - der ikke kan realiseres uden at der opnås dispensation fra naturbeskyttelsesloven.

*Kommuneplantillæg og lokalplan*

Der skal udarbejdes et kommuneplantillæg, der udlægger et nyt erhvervsområde for tung erhverv, og fastsætter rammebestemmelser for den nærmere planlægning i form af en lokalplan.

Rammebestemmelsen for området vil tage afsæt i erhvervsområdet syd for skovvejen, jf. rammeområde S6.E01, der i hovedtræk fastlægger områdets overordnet anvendelse, miljøforhold og bebyggelsesforhold samt forhold som beskyttet natur m.m.

Lokalplanen for området skal muliggøre opførelsen af blokfabrik og etablering af oplagsplads. Eksempelvis vil lokalplanen indeholde bestemmelser for anvendelse, fastlagte placering og omfang af projektet samt hvordan nødvendige hensyn varetages.

*Fabrikkens fysiske fremtræden*

Blokfabrikken ønskes udført i stålprofiler (stålfarve, grå, hvid), og kan forventes at ligne et typisk tungt erhvervsbyggeri og vil umiddelbart passe ind i områdets nuværende karakter.

Der planlægges at etablere solceller på taget af fabrikken, og det forventes og ønskes at fabrikken bliver selvforsynende med el.

Det forventede omfang af fabrikken vil være ca. 13 m høj, ca. 85 m lang og ca. 30 m bred. Tilhørende siloer forventes at være ca. 15-16 m høje.

Som bilag 3 er vedhæftet referencefotos af den nuværende fabrik, som [adresse] har syd for [adresse]. Den ny blokfabrik vil komme til at ligne denne og vurderes derfor at give et godt indtryk af udseende og omfang.

*Administrationen anbefaler*

Administrationen anbefaler, at planprocessen fortsætter med henblik på at udarbejde forslag til kommuneplantillæg og en lokalplan for området.

Udarbejdelsen af forslag til kommuneplantillæg og lokalplan kan igangsættes umiddelbart efter Teknik- og Miljøudvalgets beslutning.

## Økonomiske Konsekvenser

Ingen.